3. การประกอบธุรกิจของแต่ละสายผลิตภัณฑ์

1.  ลักษณะผลิตภัณฑ์

บริษัทฯ ประกอบธุรกิจประเภทต่างๆ ดังต่อไปนี้

  3.1.1 การประกันอัคคีภัย
  เป็นการให้ความคุ้มครองต่อความเสียหายของทรัพย์สินที่เกิดจากอัคคีภัยเป็นหลัก
  และยังขยายความคุ้มครองถึงความเสียหายที่เกิดจากวินาศภัยอื่น ๆ ได้ เช่น
  ความเสียหายจากน้ำท่วม ลมพายุ รวมถึงค่าเสียหายจากความพยายามในการดับไฟ
  ป้องกันไฟลุกลาม เป็นต้น

  3.1.2 การประกันภัยรถยนต์ เป็นการให้ความคุ้มครองต่อความเสียหายอันเกิดจากการใช้รถยนต์
  อันได้แก่ความเสียหายต่อตัวรถยนต์ของผู้เอาประกัน และความเสียหายต่อทรัพย์สิน ของบุคคลที่ 3
  และความบาดเจ็บเสียชีวิตของบุคคลภายนอกหรือรถคันเอาประกันภัย

  3.1.3 การประกันภัยทางทะเลและขนส่ง
  เป็นการให้ความคุ้มครองต่อความสูญเสียและความเสียหายต่อตัวเรือและสินค้าที่บรรทุกขณะทำการขนส่ง
  ทั้งนี้ รวมถึงทางอากาศ ทางบก และทางทางน้ำ
  การประกันภัยความเสียหายต่อทรัพย์สินหรือสินค้าที่ถูกขนส่งทางทะเล
  ยังอาจขยายขอบเขตความคุ้มครองไปถึงการขนส่งสินค้าทางอากาศและทางบกที่ต่อเนื่องกับการขนส่งทางทะเลได้อีกด้วย

4.  การประกันภัยเบ็ดเตล็ด คือการประกันภัยชนิดอื่น ๆ ที่นอกเหนือไปจากการประกันอัคคีภัย
    การประกันภัยรถยนต์ การประกันภัยทางทะเลและขนส่ง

5.  การรับประกันภัยต่อ คือการรับเสี่ยงภัยต่อจากบริษัทประกันภัยอื่น ๆ

6.  การลงทุน เป็นการนำเอาเงินที่มีอยู่ไปลงทุนในตราสารทางการเงิน ทั้งนี้รวมถึงการให้กู้เงิน
    เพื่อให้ได้รับผลตอบแทนในระดับที่เหมาะสมกับความเสี่ยงที่เกิดขึ้น

ปัจจัยสำคัญที่มีผลกระทบต่อโอกาส (Opportunity) และข้อจำกัด (Threat) ในธุรกิจประกันภัย
ในขณะนี้ ก็คือการเปิดเสรีธุรกิจประกันภัย ซึ่งจะนำมาซึ่งการแข่งขันที่จะรุนแรงขึ้นทุกขณะ
ขณะเดียวกันนี้ การเปิดเสรีหมายถึง
การเปิดโอกาสให้บริษัทต่างประเทศเข้ามาทำธุรกิจแข่งขันกับบริษัทรับประกันไทยได้มากขึ้น
บริษัทต่างประเทศดังกล่าวมีจุดแข็งคือมีฐานะทางการเงินที่แข็งแกร่ง มีผลิตภัณฑ์หลากหลาย
ใช้เทคโนโลยี และมีความสามารถที่จะรับงานเอาไว้ในระดับที่สูง
ทำให้เอาประกันภัยต่อในระดับที่ต่ำกว่าบริษัทรับประกันภัยไทย
ผลพวงจากการเปิดเสรีอาจกลายเป็นข้อจำกัด (Threat) สำหรับผู้ที่ขาดความรู้ ความสามารถ
อย่างไรก็ตามยังมีโอกาส (Opportunity)
สำหรับบริษัทประกันภัยไทยที่ปรับตัวได้อย่างเหมาะสมโดยการนำเอาเทคโนโลยีมาใช้
และกำหนดทิศทางในการทำธุรกิจโดยมีวิสัยทัศน์ที่ก้าวไกล
เพื่อปรับตัวให้เข้ากับโลกสมัยใหม่ที่กำลังเปลี่ยนแปลงไปอย่างรวดเร็ว

3.2 การตลาดและภาวะการแข่งขัน

ในเรื่องของนโยบายของบริษัทฯ และลักษณะการตลาดของบริการที่สำคัญ เช่น กลยุทธ์การตลาด
ลักษณะลูกค้า และช่องทางการจำหน่าย มีลักษณะดังต่อไปนี้

3.2.1 กลยุทธ์การตลาด

ในส่วนของกลยุทธ์การตลาดนั้นบริษัทฯ พยายามขยายงานไปในธุรกิจที่มิใช่รถยนต์ (non- motor)
นอกจากนี้ยังพยายามรับประกันภัยรถยนต์ในประเภทที่มีความเสี่ยงไม่สูงนัก เช่น
การรับประกันภัยรถยนต์ ที่มีความสามารถในการเร่งความเร็วไม่สูงนัก
โดยให้ความสำคัญกับคุณภาพมากกว่าปริมาณ
และออกผลิตภัณฑ์ใหม่ที่ตอบสนองความต้องการของลูกค้ามากขึ้น

นอกจากนี้บริษัทฯ ยังพยายามที่จะยกระดับการให้บริการแก่ลูกค้า โดยการนำเอาเทคโนโลยีมาใช้
ทั้งนี้ตลอดจนการกำหนดมาตรฐาน (Key Performance Index)
ในเรื่องของการออกกรมธรรม์และการให้บริการสินไหม เพื่อให้ผู้เอาประกันภัยได้รับความสะดวก
รวดเร็วขึ้น ซึ่งเป็นการยกระดับความสามารถในการแข่งขันของบริษัทฯ ให้สูงขึ้น

3.2.2 ลักษณะของลูกค้ารวมถึงกลุ่มลูกค้าเป้าหมาย

บมจ. นำสินประกันภัย ให้บริการแก่ลูกค้าเป้าหมาย ดังนี้

(1) กลุ่มลูกค้าผู้เอาประกันภัยทั่วไป

ในส่วนนี้จะรวมลูกค้าเก่า และลูกค้ารายใหม่ที่ต้องการจะได้รับบริการที่รวดเร็ว
และได้รับการชดใช้ค่าสินไหมทดแทนในอัตราที่เป็นธรรม

(2) กลุ่มลูกค้าประเภทนิติบุคคล

กลุ่มลูกค้าประเภทนิติบุคคล ได้แก่ องค์กร บริษัท ห้างหุ้นส่วนต่างๆ ซึ่งนอกจากจะเป็นลูกค้า

ผู้เอาประกันรถยนต์แล้ว ยังเป็นลูกค้ากลุ่มเป้าหมายใหญ่ในการทำประกันอัคคีภัย ประกันภัยเบ็ดเตล็ด
และการประกันภัยทางทะเล ที่ผ่านมาบริษัทฯ
ได้มีโอกาสให้บริการการประกันวินาศภัยทุกประเภทแก่ลูกค้ากลุ่มนี้ ซึ่งมีความต้องการบริการที่ดี
รวดเร็ว และได้รับการติดตามดูแลรับผิดชอบเป็นอย่างดี รวมทั้งชื่อเสียง ความเป็นที่น่าเชื่อถือ
ตลอดจนฐานะเงินกองทุนที่แข็งแรง ก็เป็นปัจจัยหลักที่ลูกค้ากลุ่มนี้พิจารณา

  ------------------------------- ---------------------------------------
  ประเภทผู้เอาประกัน                 ร้อยละของผู้เอาประกันทั้งหมด

  กลุ่มลูกค้าทั่วไป                     20

  กลุ่มนิติบุคคล                       80

  รวม                             100
  ------------------------------- ---------------------------------------

อนึ่ง ในระยะ 3 ปีที่ผ่านมา บริษัทฯ
ไม่มีการขายกรมธรรม์ให้แก่ลูกค้ารายใหญ่ที่ได้เอาประกันภัยไว้กับบริษัทฯ เกินกว่าร้อยละ 10
ขึ้นไปของเบี้ยประกันรับรวมทั้งหมด

3.2.3 ช่องทางการจำหน่าย

การจำหน่ายและช่องทางการจำหน่าย อาจแบ่งแยกออกได้เป็น 3 ทาง คือ

(1) การขายผ่านตัวแทนหรือนายหน้า

บริษัทฯ ดำเนินการขายผ่านตัวแทนหรือนายหน้า
โดยคัดเลือกจากบุคคลที่มีความเหมาะสมและมีความรับผิดชอบสูง
นอกจากนี้ยังมีโครงการที่จะสร้างตัวแทนใหม่ขึ้นมา โดยทำการฝึกอบรมให้มีความรู้ ความสามารถ
ยอดขายที่ดำเนินการผ่านช่องทางนี้มีอัตราส่วนประมาณร้อยละ 94 ของเบี้ยประกันภัยรวมทั้งหมด

(2) การขายตรง

บริษัทฯ ได้จัดตั้งทีมงานเจาะตลาดเฉพาะกลุ่มลูกค้าเป้าหมาย
ยอดขายที่ดำเนินการผ่านช่องทางนี้มีอัตราส่วนประมาณร้อยละ 4 ของเบี้ยประกันภัยรวมทั้งหมด

(3) การรับประกันภัยต่อ

บริษัทฯ ได้ดำเนินการรับประกันภัยต่อจากบริษัทประกันภัยรายอื่น เพื่อเสริมรายได้จากการประกันภัย โดยมีจำนวนประมาณร้อยละ 2 ของเบี้ยประกันภัยรวมทั้งหมด

3.2.4 สภาพการแข่งขัน คู่แข่ง แนวโน้มอุตสาหกรรม และการแข่งขันในอนาคต

ณ วันที่ 31 ธันวาคม 2545 บริษัทที่ประกอบธุรกิจประกันภัยในประเทศไทยมีจำนวนทั้งสิ้น 77 บริษัท
แบ่งเป็นกลุ่มบริษัทประกันวินาศภัยไทยจำนวน 66 บริษัท สาขาบริษัทต่างประเทศ 5 บริษัท
และกลุ่มบริษัทประกันภัยสุขภาพอีก 6 บริษัท บริษัทฯ ได้รับเบี้ยประกันภัย (รับตรง) ตั้งแต่ 1
มกราคม 2545 ถึง 31 ธันวาคม 2545 จำนวน 799.87 ล้านบาท
มีส่วนแบ่งการตลาดเท่ากับร้อยละ 1.28
ของเบี้ยประกันภัยรับตรงในช่วงเดียวกันของตลาดประกันภัยซึ่งมีจำนวนทั้งสิ้น 62,446.32 ล้านบาท
หากพิจารณาเฉพาะการรับประกันภัยรับตรงจากฝ่ายรถยนต์ บริษัทฯ
ได้รับเบี้ยประกันภัยรับตรงจำนวน 628.59 ล้านบาท คิดเป็นร้อยละ 1.82
ของตลาดประกันภัยรถยนต์ทั้งประเทศ ซึ่งมีจำนวน 34,550.51 ล้านบาท

เบี้ยประกันภัยรับตรงของบริษัทประกันภัยทุกบริษัทตั้งแต่ 1 มกราคม 2545 ถึง 31 ธันวาคม 2545
จากรายงานของกรมการประกันภัย มีจำนวนมากกว่าช่วงเดียวกันของปี 2544 คิดเป็นร้อยละ
13.54 โดยเบี้ยประกันภัยรับตรงของการประกันอัคคีภัย ภัยทางทะเลและขนส่ง รถยนต์
และเบ็ดเตล็ดขยายตัวร้อยละ 8.15, 6.84, 8.04 และ 32.00 ตามลำดับ
เป็นการเติบโตตามภาวะเศรษฐกิจไทยที่ขยายตัวในปี 2545 ประมาณร้อยละ 4.5

ในส่วนของกิจการลงทุนนั้นบริษัทประกันภัยทุกบริษัทมีรายได้สุทธิจากการลงทุนตั้งแต่ 1 มกราคม
2545 ถึง 31 ธันวาคม 2545 จำนวน 2,363.09 ล้านบาท เพิ่มขึ้นจากช่วงเวลาเดียวกันของปี
2544 ร้อยละ 0.98 ในขณะที่สินทรัพย์ลงทุนในปี 2545 ขยายตัวร้อยละ 11.48

สำหรับแนวโน้มในปี 2546 คาดว่าเศรษฐกิจไทยจะขยายตัวต่อไปประมาณร้อยละ 4
เนื่องจากอัตราดอกเบี้ย และเงินเฟ้อยังอยู่ในระดับที่ต่ำ
นอกจากนี้ราคาสินค้าเกษตรที่ปรับตัวสูงขึ้นในปี 2545 จะช่วยสนับสนุนการใช้จ่ายในครัวเรือนต่อไป
แม้ว่าการขยายตัวในด้านการลงทุนของภาคเอกชนจะยังไม่ชัดเจนนัก
และการบริโภคสินค้าคงทนที่ผลักดันให้เกิดการบริโภคค่อนข้างสูงในปี 2545 น่าจะอิ่มตัวในปี 2546

อย่างไรก็ตามแนวโน้มของภาวะเศรษฐกิจในปี 2546
จะขึ้นอยู่กับความขัดแย้งระหว่างสหรัฐอเมริกาและอิรักด้วย
ถ้าความขัดแย้งดังกล่าวขยายตัวเป็นสงครามใหญ่โต
ก็อาจจะกระทบถึงเศรษฐกิจไทยซึ่งจะเลี่ยงได้ยาก

เมื่อพิจารณาจากประมาณการอัตราความเจริญเติบโตทางเศรษฐกิจของไทยในปี 2546 แล้ว
คาดว่าเบี้ยประกันภัยรับโดยตรงของบริษัทประกันภัยทุกบริษัทจะขยายตัวในอัตราที่ไล่เรี่ยกับปีที่ผ่านมา
นอกจากนี้สภาพคล่องทางการเงินจะยังคงอยู่ในระดับที่สูง ดังนั้นรายได้จากการลงทุนในปี 2546
น่าจะมีจำนวนที่ไม่แตกต่างจากปี 2545 มากนัก

สิ่งหนึ่งที่ส่งผลกระทบต่อการทำธุรกิจประกันภัยต่อเนื่องมาจนถึงปัจจุบันก็คือ
ผลการการก่อวินาศกรรมในสหรัฐอเมริกาในปี 2544
ซึ่งเป็นเหตุให้บริษัทรับประกันภัยต่อจำนวนมากขาดทุน บริษัทรับประกันภัยต่อที่มีคุณภาพดีลดสัดส่วน
และถอนตัวออกจากตลาดในภูมิภาคนี้ ส่วนบริษัทที่ยังรับประกันภัยต่อรายอื่นๆ
ต่างก็กำหนดเงื่อนไขเข้มงวด และขึ้นอัตราเบี้ยประกันภัยต่อ
บริษัทประกันภัยจึงมีความจำเป็นต้องคัดเลือกภัยให้ได้งานที่มีคุณภาพ
และควบคุมต้นทุนเพื่อรักษาความสามารถในการทำกำไรให้อยู่ในระดับที่เหมาะสม

3.3 การจัดหาผลิตภัณฑ์หรือบริการ

บริษัทฯ มีนโยบายเกี่ยวกับแหล่งที่มาของเงินทุน และสภาพคล่อง ประกอบธุรกิจประกันภัย ดังนี้

3.3.1 แหล่งที่มาของเงินทุน

บริษัทฯ เห็นว่าเงินกองทุนในระดับที่สูงจะทำให้บริษัทฯ มีความแข็งแกร่งทางการเงิน
มีความสามารถในการให้บริการในเรื่องค่าสินไหมทดแทน
และจะยืนหยัดอยู่ได้ในเวลาที่ภาวะเศรษฐกิจมีความผันผวน
สำหรับการกู้ยืมเงินจากแหล่งเงินทุนภายนอกบริษัทฯ ก็ทำในระดับที่ต่ำ (ทั้งนี้
มีรายละเอียดอยู่ในหัวข้อคำอธิบายและวิเคราะห์ฐานะการเงินและผลการดำเนินงาน)

  3.3.2 เงินลงทุนและลูกหนี้

บริษัทฯ นำเอาเงินที่มีอยู่ไปลงทุนในตราสารทางการเงิน ทั้งนี้รวมถึงการให้กู้เงิน
เพื่อให้ได้รับผลตอบแทนในระดับที่เหมาะสมกับความเสี่ยงที่เกิดจากการลงทุน

ตราสารทางการเงินที่บริษัทฯ ลงทุนส่วนใหญ่จะเป็นพันธบัตรรัฐบาล เงินฝากในธนาคารพาณิชย์
ตั๋วเงินที่สถาบันการเงินอาวัล ทั้งนี้รวมถึงหลักทรัพย์อื่น ๆ ซึ่งส่วนใหญ่เป็นกองทุนประเภทต่าง ๆ
โดยเลือกที่จะลงทุนในหลักทรัพย์ที่มีพื้นฐานดีเป็นสำคัญ

ในส่วนของการให้กู้ยืมนั้น ปัจจุบันบริษัทฯ
มีนโยบายที่จะให้สินเชื่อแก่ผู้ขอกู้ในกรณีที่มีความเหมาะสมอย่างชัดเจนเท่านั้น
(มีรายละเอียดอยู่ในหัวข้อคำอธิบายและวิเคราะห์ฐานะการเงินและผลการดำเนินงาน)

3.3.3 ความสามารถในการดำรงกองทุนและสภาพคล่อง

  มีคำอธิบายอยู่ในหัวข้อคำอธิบายและวิเคราะห์ฐานะการเงินและผลการดำเนินงาน